ORI บวก 3 วันพุ่ง 15% นิวไฮรอบ 8 เดือน ผบห.ย้ำรายได้โต 15% จ่อเปิด 6 โครงการ 8.1 พันลบ.
ORI บวกยาว 3 วันพุ่ง 15% นิวไฮรอบ 8 เดือน ผบห.ย้ำรายได้โต 15% จ่อเปิด 6 โครงการ 8.1 พันลบ.
ORI บวกยาว 3 วันพุ่ง 15% นิวไฮรอบ 8 เดือน ผบห.ย้ำรายได้โต 15% จ่อเปิด 6 โครงการ 8.1 พันลบ.
3 ก.ค. 2562

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยผ่านรายการ “ข่าวหุ้นเจาะตลาด” ออกอากาศผ่านช่องทางข่าวหุ้นทีวีออนไลน์ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า แนวโน้มผลการดำเนินงานในช่วงไตรมาส 2 ยังคงเติบโตอย่างต่อเนื่อง หลังบริษัทเปิดตัวโครงการใหม่ 2 โครงการ
ประกอบด้วย 1. โครงการดิ ออริจิ้น ราม 209 อินเตอร์เชนจ์ (The Origin Ram 209 Interchange) โครงการภายใต้แบรนด์น้องใหม่ “ดิ ออริจิ้น” โครงการแรก และ 2. โครงการพาร์ค ออริจิ้น จุฬา-สามย่าน (PARK ORIGIN Chula-Samyan) สามารถสร้างยอดขายได้เหนือความคาดหมาย พร้อมกวาดยอดขายไปได้กว่า 3.5 พันล้านบาท
พร้อมกันนี้ ในช่วงไตรมาส 3/62 บริษัทเตรียมเปิดตัวโครงการใหม่ 6 โครงการ ประกอบด้วย โครงการพาร์ค ออริจิ้น ราชเทวี โครงการเคนซิงตัน ดิสทริค ระยอง โครงการภายใต้แบรนด์ดิ ออริจิ้นอีก 3 โครงการใน 3 ทำเลศักยภาพ ได้แก่ รัชดา ลาดพร้าว และสุขุมวิท และโครงการบ้านจัดสรร บริทาเนีย บางนา-สุวรรณภูมิ 1 โครงการ คิดเป็นมูลค่าโครงการรวมกว่า 8,100 ล้านบาท
“บริษัทคาดว่ารายได้ปี 62 จะเติบโตประมาณ 12-15% โดยมีรายได้จากโครงการคอนโดมิเนียมประมาณ 1.7 หมื่นล้านบาท และมีรายได้รวมอยู่ที่ระดับ 1.9 หมื่นล้านบาท” นายพีระพงศ์ กล่าว
พร้อมกันนี้บริษัทคงเป้าหมายยอดขายปี 2562 เติบโตที่ระดับ 2.8 หมื่นล้านบาท โดยในช่วงครึ่งปีแรกที่ผ่านมา บริษัททำไปได้เกือบ 50% ที่ระดับ 1.3 หมื่นล้านบาท
ด้านราคาหุ้น ORI ล่าสุด ณ เวลา 10.49 น. อยู่ที่ระดับ 8.95 บาท บวก 0.30 บาท หรือ 3.47% สูงสุดที่ระดับ 9 บาท ต่ำสุดที่ระดับ 8.75 บาท ด้วยมูลค่าการซื้อขาย 194.82 ล้านบาท โดยราคาหุ้นปรับตัวขึ้นมาอย่างต่อเนื่อง 3 วันติด กว่า 1.15 บาท หรือคิดเป็น 15% เทียบกับราคาปิดที่ระดับ 7.70 บาท เมื่อวันที่ 28 มิ.ย. 62 และทำจุดสูงสุดในรอบ 8 เดือน นับตั้งแต่ราคาหุ้นปิดที่ระดับ 9.35 บาท เมื่อวันที่ 5 พ.ย. 61

 